Tessen

Tessen (鉄扇) on japanilainen rautaviuhka, jota käytettiin itsepuolustusvälineenä muinaisessa Japanissa. Ulkoisesti tessen muistuttaa tavallista japanilaisessa kulttuurissa suosittua viuhkaa, mutta on yleensä valmistettu ainakin osittain metallista kestävyyden ja tehokkuuden parantamiseksi.

Historia
Tessen kehittyi alun perin tavanomaisesta viuhkasta, joka oli suosittu esine sekä Kiinassa että Japanissa.
Aseeksi tessen kehittyi Japanissa Sengoku-kaudelta (1467-1568), mutta niiden suosio itsepuolustusvälineinä pääsi huippuunsa Edo-kaudella. Koska viuhka oli yleinen esine jota käyttivät sekä naiset että miehet, pystyi tesseniä kantamaan mukanaan myös silloin kun muuten olisi aseeton. Tällaisia tilanteita tuli vastaan toisen talossa tai korkea-arvoisemman henkilön luona vieraillessaan jolloin aseet odotettiin jätettäväksi palvelijalle. 

Käyttö
Tessenin käyttötavat olivat monipuoliset. Armeijan komentaja saattoi sen avulla annettaville merkeillä välittää käskyjä ja ohjeita alaisilleen. Helteisellä ilmalla tessen auttoi viilentämään oloa ja tarpeen tullen sillä kyettiin myös torjumaan vihollisen iskuja, mikäli joutui yllätetyksi ilman muita aseita. 

Kertomuksen mukaan Takeda Shingen käytti tesseniä torjumaan ratsailla olevan hyökkääjänsä iskut vuonna 1561 Kawanakajiman neljännessä taistelussa. Ratsailla olleen soturin uskotaan olleen Uesugi Kenshin, vaikkakin toisen tarinan mukaan hän oli samurai nimeltään Arakawa.

Tesseniä kannettiin tavallisesti vyössä, obi, viuhkaosa näkyvissä. Rauhan aikana tessenistä kehittyi myös arvon merkki ja se koristeltiin symboleille ja piirustuksilla. Erityisesti aurinko, kuu ja tähdet olivat suosittuja.

Tessenin rakenne
Tessen voi olla joko kokoontaitettava, menbarigata tessen, tai kiinteä, ei avattava tenarashi. 

Menbarigata tessen
Kokoontaitettavat viuhkat valmistettu tyypillisesti puusta ja japanilaisesta washi-paperista, mutta aseeksi tarkoitettujen tessenien ranka tehtiin metallista. Tessenin ruotojen lukumäärä vaihteli henkilökohtaisista mieltymyksistä tai uskomuksista johtuen eikä niiden määrälle ole sääntöä. Tavallisesti niitä oli kuitenkin kahdeksasta kymmeneen. Pienimmät tessenit ovat kooltaan n. 21 cm ja suurimmat hieman yli 51 cm.

Avattavat viuhkat luokiteltiin ulkoreunojen muodon mukaan kolmeen ryhmään:
 Sensu = Tavallinen kokoontaitettava viuhka
 Maiōgi = Kokoontaitettava viuhka jota käytettiin perinteisissä japanilaisissa Nō ja Kyōgen esityksissä.
 Gunsen = Sotaviuhka.

Tenarashi
Tenarashi on kiinteä, ei avattava tessen ja siitä käytetäänkin myös nimitystä tenarashigata tessen, ”tenarashimallinen tessen”. Se valmistetaan yleensä kokonaan metallista, useimmiten raudasta, mutta myös kuparia ja messinkiä käytettiin. Valmistustapa vaihteli takomisesta valamiseen, mutta tenarashi saattoi olla myös yksinkertainen metallitangosta leikattu pala. Tenarashi muistuttaa ulkonäöltään suljettua kokoontaitettavaa tesseniä ja sitä voitiin käyttää tessenin tavoin. Metallisen rakenteensa vuoksi painavampi tenarashi on taistelussa näistä kahdesta tehokkaampi.

Myös puuta käytettiin jonkin verran  ja se oli varsinkin harjoitusaseissa suosittu aines. Puusta valmistettua tenarashia nimitetään tenarashigata bokuseniksi, ”tenarashimallinen puinen viuhka”, tai vain bokuseniksi.

Kuten avattava tessen, myös tenarashi jaetaan mallinsa mukaan kolmeen ryhmään.
 Bunsengata tenarashi = Taistelukenttämallinen tenarashi
 Maiõgigata tenarashi = Tanssiviuhkamallinen tenarashi
 Sensugata tenarashi = Kokoontaitettavamallinen tenarashi

Lähteet

Classical Weaponry of Japan, Serge Mol
Defensive weapons of the Japanese samurai http://www.e-budokai.com/articles/weapons.htm 

Luokka:Japanilaiset teräaseet
Luokka:Lähitaisteluaseet

en:Japanese war fan